Сценари авторĕ:

***Федорова Ирина Николаевна,***

 *Çӗрпӳ районĕн Михайловка тӗп шкулĕн*

 *чăваш чĕлхипе литература вĕрентекенĕ*

**«Ачалăх телейлӗ тӗнче, юлать асăнмалăх кашнин чӗринче»**

(Пĕтĕм тĕнчери ачасене хӳтӗлемелли куна халалланă, ҫуллахи каникул вăхăтӗнче шкул ҫумӗнчи кану лагерьне ҫӳрекен 5-6-мӗш класс ачисем валли хатӗрленӗ вăйă)

**Вăйă тӗллевӗсем:**

* Астăвăм ирӗклӗхне, тимлӗхне, фантазие аталантарни, тӗрлӗ танлаштарусем туса шухăшлама, пӗтӗмлетӱсем тума вӗрентни;
* пуплев этикечĕпе килĕшÿллĕн калаçăва тĕрĕс йĕркелеме, лару-тăрăва кура сăмахсемпе вырăнлă усă курма хăнăхни;
* вĕренекенсене ашшĕ-амăшне, тăванӗсене хисеплеме вӗрентни;
* ачалăхăн кашни самантне хаклама хăнăхни.

**Кăтарту хатĕрĕсем:** компьютер, мультимеди проекторĕ, экран.

**Курăмлăх хатӗрӗсем:** вăйă валли хатӗрленӗ презентаци, ачасем пирки калакан ваттисен сăмахӗсемпе каларăшсенчен тăракан плакатсем.

Ачасем – пурнăҫ илемӗ.

Ача-пăча пӳрт тултарать.

Ачаллă пӳрт – пасар, ачасăр пӳрт – масар.

Лайăх ача ашшӗ-амăшне савăнтарать.

Лаша пуласси тихаран паллă, ҫын пуласси ачаран паллă.

**Вăййа хатӗрленни:**  Вăйă пуҫланас умӗн 5-6-мӗш класс ачисене икӗ ушкăна пайламалла. Ачасем ушкăн ячӗсене тупаҫҫӗ. Вăйă вăхăтӗнче вӗсем ыйтусем ҫине хуравлаҫҫӗ, ертсе пыракансем сӗнекен ӗҫсене пурнăҫлаҫҫӗ. Вăйăҫăсен хуравне жюри членӗсем хаклаҫҫӗ.

**Вăйă эпиграфĕ:** Ачасем – пурнăҫ чечекӗсем.

 (Каларăш)

**Вăйă юхăмӗ:**

*Сценăна тӗрлӗ тӗслӗ хăмпăсемпе илемлетнӗ. Уяв пуҫланиччен ачалăхпа ҫыхăннă юрăсем янăраҫҫӗ. Ачасем сăвă йӗркисене каланă вăхăтра куракансем ачалăхри самантсемпе ҫыхăннă слайдсене пăхаҫҫӗ.*

 **1-мӗш ача.** Эпир – телейлӗ ачасем, -

Малашлăх ҫыннисем.

Хаваслă пирӗн кун-ҫулсем,

Юратнă тантăшсем.

 **2-мӗш ача**. Телейлӗрен, хаваслăран

 Чӗремӗрсем вӗри.

 Çӗр питӗнчен хӗвел таран

 Янрать ҫӗршыв юрри.

**3-мӗш ача.** Юмахри пек ӗмӗрте

 Пурăнатпăр, ачасем.

 Янăраҫҫӗ пур ҫӗрте

 Пирӗн янкăс юрăсем.

**4-мӗш ача.** Юмахри пек пирĕн ĕмĕр,

Сахал мар умра ĕçсем…

Тĕнчере эпир, туссемĕр,

Чи телейлĕ ачасем.

**1-мӗш ертсе пыракан.** Ырă кун сунатпăр пурне те! Паян - ҫӗртме уйăхӗн 1-мӗшӗ – Пӗтӗм тӗнчери ачасене хӳтӗлемелли кун.

**2-мӗш ертсе пыракан.** Çак уява паллă тума 1949 ҫулта йышăннă. Пӗрремӗш хут вара ăна 1950 ҫулта паллă тунă. Уявăн тӗп тӗллевӗ – ҫитӗннӗ ҫынсене ачасен правине хисеплемеллине тата пăхăнмаллине аса илтересси.

**1-мӗш ертсе пыракан.** Пӗтӗм тӗнчери ачасене хӳтӗлемелли кун – уйрăмах пӗлтерӗшлӗ уяв. Ачасем пурне те телей парнелеҫҫӗ, пурнăҫа илем кӳреҫҫӗ. Шанăҫпа ӗмӗт, ҫутă пуласлăх кӗтни те вӗсемпех ҫыхăннă.

**2-мӗш ертсе пыракан.** Харпăр хăй пурнăҫӗнчи чи савăнăҫлă та шухă кунсем пирки аса илме сӗнсен кашниех ачалăхӗ пирки асăнать.

**1-мӗш ертсе пыракан.** Чăнах та, чи хаваслă, чи телейлĕ тапхăр вăл – ачалăх. Ҫав вăхăтрах асамлă та. Кашни ҫыннах илӗртекен, савăнтаракан, телей кӱрекен чи шухă вăхăт. Çиçĕм евĕр, йăлтăр çиçсе илнĕ самантпа танлаштарас килет ăна. Вăхăт иртнине малтанах асăрхамастăн, кайран, темиçе çултан тин хаклама пуçлатăн.

**2-мӗш ертсе пыракан.** Темшĕн-çке, ача чухне пиртен кашниех хăвăртрах çитĕнме васкать. Пĕчĕккисем малтанах шкула кайма ĕмĕтленеççĕ, унтан хăвăртрах вĕренсе пĕтерсе пурнăç çулĕ çине тухма çунатланаççĕ. Анчах çитӗнсе ҫитсен тин ачалăх мĕн тери илемлĕ вăхăт пулнине ăнланса илеҫҫӗ.

**Вӗренекен:**  Вĕрентеççĕ-çке ялан,

 Шыв хĕрне, ачам, ан кай,

 Ишсе тухĕ мăн çăрттан,

 Çыртса илĕ сăмсунтан.

 Вĕрентеççĕ-çке ялан,

 Ут хуллен эс, асăрхан,

 Вăрмана ан кай нихçан,

 Туртса çурĕ кашаман.

 Йăлăхтарчĕ çак сăмах,

 Çитĕнесчĕ хăвăртрах.

 Лармăттăм килте пачах,

 Тăвăттăм хам пек анчах.

 **(«Çитĕнесчĕ хăвăртрах» удмуртларан Петĕр Çăлкуç куçарнă)**

**1-мӗш ертсе пыракан.** Пӗчӗк ача ҫут тӗнчене килет, утма вӗренет, калаҫма пуҫлать, ҫут ҫанталăкпа паллашать, ӗҫе явăҫать, ăс-тăнне ҫивӗчлетет, пурнăҫ ҫулӗ ҫине тăрать. Ачан кун-ҫулне йӗркелесе пыраканӗсем – унăн ашшӗ-амăшӗсем, аслашшӗ-асламăшӗсем, кукашшӗ-кукамăшӗсем, тăванӗсем. Ача ӱстересси – ҫав тери йывăр та яваплă ӗҫ, анчах та кашни ҫемьере пĕчĕк ача – «ҫӗнӗ кайăк» - çурални питĕ пысăк савăнăç. «Çĕнĕ кайăк» ывăл пулсан ăна – ылтăн, хĕр пулсан **–** кĕмĕл теççĕ.

Халӗ вара, ачасем, эпир сирӗнпе Антонина Васильевăн „Ҫӗн кайăкпа кантраллă кукăль” калавӗ тăрăх йӗркеленӗ инсценировка пăхăпăр. Вăл пире «ҫӗнӗ кайăкпа» паллаштарӗ. *(Ачасем инсценировка лартса пани).*

**Инсценировкăра вылякансем:**

Маруҫ – пӗчӗк хӗр ача

Амăшӗ - ҫамрăк хӗр арăм

Маруҫ аппа – кӳршӗ хӗр арăмӗ, пӗчӗк ача амăшӗ

*Тӗпел кукри. Кăмакара кăвайт ҫунать. Çамрăк хӗрарăм апат пӗҫерет.*

**Маруҫ** *(урамран чупса кӗрсе).* Анне, антар часрах хуранне, ман ҫиес килет.

**Амăшӗ**. Тăхта-ха кăштах, аллусене ҫуса тасат унччен, ав хуп-хура.

**Маруҫ** *(йăлăнса).* Анне, манăн питӗ-питӗ ҫиес килет.

**Амăшӗ.** Э, санпала, чуп-ха Маруҫ аппусем патне.

**Маруҫ.** Мӗн тумалла унта?

**Амăшӗ.** Вӗсем паян ҫӗнӗ кайăк туяннă.

**Маруҫ** *(тӗлӗнсе). „*Çӗнӗ кайăк?”

**Амăшӗ.** Ăхă, п-ӗ-ӗчӗкскер.

**Маруҫ**. Апла, чăнах кайса курам-и, анне?

**Амăшӗ.** Кайса кур, нумай ан тăр, апат ҫиме ларăпăр.

**Маруҫ.** Юрать.

*Маруҫ аппасен пӳрчӗ. Тӗпелте Маруҫ аппа кӗшӗлтетет. Вырăн ҫинче пӗчӗк ача ҫывăрать.*

 *Пӗчӗк Маруҫ пӳртелле кӗрет, унталла-кунталла темӗн шыраса пăхать.*

**Маруҫ**. Маруҫ аппа, ăҫта ларать сирӗн ҫӗнӗ кайăкӗ?

**Маруҫ аппа** (пӗчӗк Маруҫ ҫине куларах пăхса, пуҫӗнчен шăлса). Кам каларӗ сана пирӗн ҫӗнӗ кайăк пурри ҫинчен?

**Маруҫ**. Анне каларӗ. Манăн ăна пи-и-тӗ курас килет.

**Маруҫ аппа.** Питӗ курас килет-и?

**Маруҫ.** Ăхă, ăҫта ларать вăл?

**Маруҫ аппа.** Анчах пирӗн ҫӗнӗ кайăк ларма пӗлмест-ҫке. Выртать кăна. Тата питӗ пӗчӗк пулнипе пӗрмаях ҫывăрать. Ав вырăн ҫинче. Кур. Ан хăра. Вăл вӗҫсе тармасть. Илсех кăтартам-и?

**Маруҫ** (кравать патне пырать, кармашса пăхать). Маруҫ аппа, ача-иҫ ку, кайăк мар.

**Маруҫ аппа** (куларах). Çакăн пек пӗчӗк ачасене ҫӗнӗ кайăк теҫҫӗ те.

**Маруҫ.** Эх, ҫав аннене, ялан темле калаҫать.

**2-мӗш ертсе пыракан.**  **„**Çӗнӗ кайăк” кашни кунах малалла аталанать. Амăшĕ е ăна пăхакан çынсем ачана юратаççĕ, ачашлаççĕ, лăпкаççĕ, сăпка юрри юрла-юрла çывратараççĕ.

**1-мӗш ертсе пыракан.** Халӗ вара Пӗтӗм тӗнчери ачасене хӳтӗлемелли куна халалланă вăййа пуҫлама та вăхăт пулӗ. Вăййа хутшăнакан икӗ ушкăнӗ те, жюри членӗсем те хатӗр. Пӗрремӗш конкурс **«Сăпка юрри» ятлă.** Сирӗн хăвăр пӗлекен сăпка юррин пӗрер ҫаврине юрласа пӗчӗк ачана (пуканене) ҫывратса ямалла пулӗ. Сумлă жюри вара сирӗн ӗҫӗре тивӗҫлипех хак парасса шанас килет пирӗн. *(2-3 минут хатӗрленнӗ хыҫҫăн вăйăҫăсем сăпка юрри юрлаҫҫӗ).*

**2-мӗш ертсе пыракан.** Кукашшӗ-кукамăшӗсем, аслашшӗ-асламăшӗсем, ашшӗ-амăшӗсем ачасене ӗлӗкех юмах тӗнчине илӗртнӗ. Хальхи вăхăтра та юмах пӗлмен пӗр ача та ҫук пулӗ. Эсир вуланă юмахсене ас тăватăр-ши? Пирӗн ҫавна пӗлес килет. 2-мӗш конкурс **„Юмахсем”** ятлă. Халӗ сирӗн хăвăр пӗлекен чăваш халăх юмахӗсен ячӗсене ҫырса хумалла пулать. Кашни ушкăнăн 5 минут хушшинче тӗрӗс хуравшăн пӗрер балл ӗҫлесе илме майӗ пур.

**1-мӗш ертсе пыракан.** Шăтнă курăк малалла ӱсет теҫҫӗ чăвашсем. Пӗчӗк ача кашни кунах аталанса пырать. Калаҫма тытăнать, тавралăх вăрттăнлăхӗсемпе кăсăкланма пуҫлать, унăн пурин ҫинчен те пӗлес килет. Лара-тăра пӗлмен шăпăрлансем утса, чупса ҫитмен вырăн хăвармаҫҫӗ, ашшӗ-амăшне, аслашшӗ-асламăшне ыйту ҫине ыйту парса канăҫ памаҫҫӗ. Эпир те, ачасем, сирӗн валли кăсăклă ыйтусем хатӗрленӗ. **„Шӳтлӗ ыйтусем”** ятлă конкурс ыйтăвӗсем ҫине тӗрӗс хуравсем парасса шансах тăратпăр. Кашни тӗрӗс хуравшăн – пӗрер балл.

1. Автан тăрать алă пус, унăн хӳри миҫе пус? (Çав хаках, хӳрине автанран уйрăм сутмаҫҫӗ).
2. Пулă ҫурă пус ҫурă, виҫӗ пулă миҫе пус? (Виҫӗ пус).
3. Пӳлӗмре пилӗк ҫурта ҫуннă, вӗсенчен виҫҫӗшне сӳнтернӗ. Пӳлӗмре миҫе ҫурта юлнă? (Виҫӗ ҫурта юлнă, иккӗшӗ ҫунса пӗтнӗ).
4. Автомобилӗн чупнă чухне хăш кустăрми ҫаврăнмасть? (Запас кустăрми.)
5. Алапа хăҫан шыв ăсма пулать? (Хӗллехи вăхăтра, шыв пăрлансан).
6. Кайăк пырса ларнă йывăҫ туратне, кайăкне хăратмасăр, мӗнле хуҫса илмелле? (Кайăкӗ вӗҫсе кайсан хуҫмалла).
7. Мӗнле король ӗмӗрне те калаҫмасть? (Шахмат королӗ).
8. Арабла вуласан «ăвăс» тени мӗн пулать? («Сăвă» тени пулать)
9. Кам урипе пит ҫăвать? (Кушак).
10. Каскăн выльăх мӗнле чӗр чун? (Качака).
11. Айван ыйтать пит вирлӗ:

- Арбуз ҫиме мӗн кирлӗ? (Арбуз кирлӗ).

 12. Пулас лаша мӗнрен паллă? (Пулас лаша тихаран паллă теҫҫӗ).

**2-мӗш ертсе пыракан.** Çур ĕмĕрне ытла ача-пăча вăйă-кулăра ирттерет. Вăйăра вăл савăнăç курать, вăйă ăна пурнăçа вĕрентет. Выля-выля ача куллен вăй илсе пырать, тавра курăмне аталантарать, тарăнрах шухăшлама пуçлать. Ачасемшĕн вăйă вылясси çитĕннисемшĕн ĕç ĕçлесси пекех. Вăйă сăвви-юррисем ачана илемлĕ сăнарсемпе паллаштараҫҫӗ, хитрене курма вĕрентеççĕ. Апла пулсан эпир те вăйă картине тухар.

**1-мӗш ертсе пыракан.**  **«Пуканла»** ятлă конкурса хутшăнма кашни ушкăнран 4-шар ача кирлӗ пулать. ***(****Ачасем* вăйă картине тухаҫҫӗ).

Пӳлӗм варринче эсир 7 пукан куратăр. Сирӗн ҫав пукансем йӗри-тавра тăрса тухмалла пулӗ. Кӗвӗ янăрама пуҫласан ҫак пукансем тавралла ташласа ҫаврăнмалла пулать. Кӗвӗ чарăнсанах сирӗн кашнин хăйне валли пукан суйласа илсе лармалла. Кама пукан ҫитмест – ҫавă вăйăран тухса ӳкет. Кашни тухса ӳкекен ача хыҫҫăн ун пуканне илсе пырăпăр. Вăйă пӗр ача тăрса юличчен малалла пырать. Хăш ушкăнри ача ҫӗнтерет, ушкăнӗ те ҫӗнтерӳҫӗ ятне илет.

**2-мӗш ертсе пыракан.** Вăхăт иртни те сисӗнмест– ӗнерхи пӗчӗк ачаавăн уйăхӗн пӗрремӗш кунӗсенченех шкул ачи ӗнтӗ. Унăн пурнăҫӗнче ҫӗнӗ тапхăр – шкул тапхăрӗ пуҫланать. Шкул ачин пурнăҫӗ кашни кун еплерех иртнине эсир, ачасем, каламасăрах пӗлетӗр. Уроксене хатӗрлене-хатӗрленех «ҫамрăк пурнăҫ» иртет, канма пӗр вăхăт та ҫук. Чăнах та ҫавăн пекех-ши? Мария Волковăн «Урокра» ятлă сăввине итлесе пăхар-ха.

**Вӗренекен:** Ваҫҫа урок вӗренмен,

Вӗренме те тӗлленмен.

Кӗнекине кăларать,

Пуҫне чиксе ҫеҫ ларать.

Ак учитель асăрхать:

Ма шăп ларать ку Ваҫҫа?

Ахаль чухне йăсласа

Кансӗрлетчӗ вăл класа…

Черет ҫитрӗ Ваҫҫана

Хутла-хутла пайлама:

- Улт хут улттă – вăтăр, - тет,

- Виҫҫе пайлас – тăххăр , - тет.

Ахăлтатать пӗтӗм класс.

Ӗнтӗ Ваҫҫан мӗн тăвас?

- Вӗренмен эп, - тет хуллен,

Ун пек тумăп ӳлӗмрен.

«Кун пек намăс куриччен,

- Ваҫҫа шутлать, - вӗренес

Вăййа тухса вӗҫиччен

Урока хатӗрленес!»

**1-мӗш ертсе пыракан.** Шкулта эсир темӗн тӗрлӗ предметпа та паллашатăр. Литература урокӗсенче илемлӗ хайлавсем вуланине ас тăватăр-ши? Халӗ эпир **«Çак сыпăксем хăш хайлавран-ши?»** ятлă конкурс ирттерӗпӗр. Эпир сире хайлав сыпăкӗсене вуласа парăпăр, сирӗн вара хайлав ятне, ăна кам ҫырнине тӗрӗс хуравлас пулать.

1. «Хур кӗтӗвӗ пăхаттăм ҫырмара,

Хам пулнă пулӗ пиллӗк-улттăра.

Сасартăк куртăм кӱршӗ йыттине.

Вăл, пысăкскер, ҫывхарчӗ ман енне.

Вӗлтлетрӗ шухăш: хăртрах тарас.

Тӗллевӗ йыттăн – хăравҫа ҫыртас.

Шар ҫурчӗ ҫивӗч шăлӗпе йӗме.

Эп хатӗрччӗ ӗсӗклесе йӗме.

 **(Николай Ишентей. «Чӗп хуралӗнче»)**

 2) «Эпĕ кравать патне пыратăп, кармашса пăхатăп. Анчах унта кайăк мар, пĕ-ĕ-чĕк ача вырта парать. Куçне уçаймасть хăй, анаслама пĕлет».

  **(Антонина Васильева «Çĕн кайăкпа кантраллă кукăль»)**

 3) „Сире халех кăшт систерсе калас тăк – эпӗ Толиксен темиҫе сливине...йăкăртасшăн. Ну, карта хушăкӗнчен алла чиксе ярасшăн та ывăҫа лекнӗ пӗр ҫырлине татса илесшӗн.. Кайран, хамăр пахчара шăтса тухсан, хунавне ялӗпех сарăп».

 **(Марина Карягина „Слива вăрри»)**

4)«Эх, тăван анне!.. Мӗнешкел ырă пулмалла унпа пурăнма!.. Мӗн тери телейлӗ вӗсем, тăван аннеллӗ Илюшсем!

 **(Юрий Скворцов «Амаҫури анне!)**

5) – «Тыт ман телефона, ӗне ҫилли мӗнле хырнине видеопа ӱкер. Бритвăна мӗнлерех рекламăламаллине Мускава, телевидение ярса парăпăр. Вӗренччӗр пирӗнтен реклама ӱкерме, курччăр ӗмӗрте пӗрре гламур ӗне».

 **(Владимир Степанов «Эксклюзивлă сăвăм»)**

 6) «Куҫук хăйне евӗр ача. Лара-тăра пӗлмест. Кун каҫиччен ăҫта кăна ҫитмест пулӗ!..

 Ял ҫыннисемшӗн вăл хулари справка бюровӗпе пӗрех. Урампа утса пыракан кашни ҫын унран лавкка уҫă е хупă пулнине, клубра мӗнле кино пулассине ыйтса пӗлме пултарать». **(Хветӗр Уяр. «Эсир Куҫука курман-и?»)**

7) «Ӗнтӗ тинех Володя цирк курма кайӗ. «Мӗнле япала-ши вăл чăн-чăн цирк текенни, мӗн-мӗн тăваҫҫӗ-ши унта? – пӗр вӗҫӗм шухăшларӗ ача. Çапла шухăшласа выртсан-выртсан сисмерӗ те – тепӗр хут ҫав тери тутлăн ҫывăрса кайрӗ».

 (**Лидия Сарине «Цирк курма кайни»)**

8) «Кăшкăрса макăрас килет. Хамăр урамра пурте шеллеҫҫӗ мана. Уйрăмах ваттисем. Мӗскӗн теҫҫӗ, канфет параҫҫӗ. Эпӗ илместӗп, килте ахаль те пӗр купа тетӗп. Вӗсем ӳкӗтлеҫҫӗ, эпӗ вӗсене: «Ма мана ҫав териех шеллетӗр эсир, эпӗ йытă ҫури мар-ҫке», - тетӗп. Вӗсем макăрманни кăна. Халь те тытăнаҫҫӗ ак. Йăлăхтарса ҫитереҫҫӗ».

 **(Борис Чиндыков «Аҫу»)**

 **2-мӗш ертсе пыракан.** Шкул тапхăрӗнчи чи хаваслă та, чи телейлӗ вăхăт вăл – каникул. Ачасем уйрăмах çуллахи канăва чăтăмсăррăн кĕтеççĕ. Ар çын ачасем кунĕпе шыв хĕрринче шапăлтатма, сехечĕ-сехечĕпе пулă тытса ларма ĕмĕтленеççĕ. Эпир те паян «пулла» кайса килӗпĕр.

 **«Пулăра»** конкурса хутшăнма кашни ушкăнран пӗрер ача кирлӗ пулать. (*Конкурса хутшăнакан ачасем тухаҫҫӗ).*

Çавал шывĕ тăрă-тăрă!

 Тăсăлса выртать таçтан.

 Икĕ енĕпе шыв тăрăх Хумханса ларать хăва.

 Пирӗн ачасем лараççĕ

 Вăлтапа шыв хĕрринче.

 Пулăсем йăр-яр выляççĕ

 Çывăхрах, куç умĕнчех.

 (А. Кăлкан)

 Пулă тытасси паян хăйне евӗрлӗ пулӗ. Асăрхарăр пулӗ, кашнин умӗнче пушă кӗленче. Çав кӗленчене вара сирӗн пилӗкрен ҫиппе ҫыхнă кăранташа кӗртме тăрăшмалла. Çиппине алăпа тытма юрамасть. Кам чи малтан тӗллесе кӗртет, ҫавăн ушкăнӗ ҫӗнтерет.

 *(Конкурс пынă майăн „Пулăра” ятлă юрă янăрать).*

 **1-мӗш ертсе пыракан.**  Мӗн ҫуралсанах ача пурнăҫӗнче чи пӗлтерӗшлӗ вырăн йышăнакан çын вăл – анне. Аннепе атте пурри **-** телей. Паянхи кун анне çинчен аса илмесӗр май килмест. **«Çӗр ҫинчи чи телейлӗ анне» конкурс вăхăтӗнче** кашни ушкăнранах черетпе пӗрерӗн-пӗрерӗн тухса доска ҫине ҫӗр ҫинчи чи телейлӗ анне портретне ӳкермелле пулӗ. (*Ачасем доска умӗнче ӗҫленӗ вăхăтра аннене халалланă илемлӗ юрă янăрать).*

 **2-мӗш ертсе пыракан.** Ачалăх кунӗсем, паллах, юрламасăр, ташламасăр, илемлӗ сăвăсем каламасăр иртмеҫҫӗ. Халӗ вара сирӗн валли тата тепӗр конкурс - „ **Ăста ташăҫăсем”** ятлăскер. Икӗ ушкăнне те сцена ҫине чӗнетпӗр. Сирӗн халӗ илемлӗ кӗвӗ янăранă майăн ертсе пыракан хыҫҫăн тӗрлӗ хускану тумалла пулӗ. Хăш ушкăнӗ „ăста ташăҫăсем” ята ҫӗнсе илӗ-ши?

 **1-мӗш ертсе пыракан.** Ачалăх чăннипех те тӗлӗнмелле илемлӗ, телейлӗ вăхăт пулнине ҫирӗплетме **„Синквейн”** ятлă конкурс ирттерсе пăхар-ха.. „Ачалăх” сăмахпа икӗ ушкăнӗн те синквейн ҫырмалла пулӗ. Хăш ушкăнӗн синквейнӗ ăнăҫлăрах тата кăсăклăрах пулӗ-ши? Сирӗн умра синквейн тӗслӗхӗ.

**Ачалăх**

**телейлӗ, асамлă**

**илӗртет, ӗмӗтлентерет, савăнтарать**

**Ачалăхăн асамачĕ асамлă тет**

**телей**

**2-мӗш ертсе пыракан.**  Паянхи вăййăн пӗтӗмлетӗвне тума жюри членӗсене сăмах парăпăр.

**1-мӗш ертсе пыракан.** Çакăнпа Пĕтĕм тĕнчери ачасене хӳтӗлемелли куна халалланă вăййа вӗҫлетпӗр. Сывлăхлă пулăр, ачасем, ачалăхăн кашни саманчӗпе киленсе пурăнăр, кашни кун сире телей, савăнăҫ кӱтӗр, ачалăхпа сыв пуллашма ан васкăр.

**Усă курнă литература**

1. Антонова З.С. Пӗрле вулар-ха (хрестомати). Иккӗмӗш кӗнеке. – Шупашкар: Чăваш кĕнеке изд-ви, 1987. – 88с.
2. Антонова З.С. Пӗрле вулар-ха (хрестомати). Ашшӗ-амăшӗ, воспитательсемпе учительсем валли. Виҫҫӗмӗш кӗнеке. – Шупашкар: Чăваш кĕнеке изд-ви, 1991. – 111с.
3. Антонова З.С., Чернова Н.Н., Александрова Н.Т., Игнатьева В.И., Медведева А.В. Тӗрлӗ чӗлхеллӗ шкулсенче чăваш чӗлхи вӗрентес меслет кăтартăвӗсем: 1 класс. – Шупашкар: Чăваш кĕнеке изд-ви, 1994. – 207с.
4. Васильев Н.В. Ытарлăх, Ытарлă ыйтусем. – Шупашкар: Чăваш кĕнеке изд-ви, 1985. – 128 с.
5. Ваттисен сăмахӗсем, каларăшсем, сутмалли юмахсем. Чувашские пословицы, поговорки и загадки. – 2-мӗш кăларăм. - Шупашкар: Чăваш кĕнеке изд-ви, 2004. – 351 с.
6. Килти вулав кĕнеки: 5-мĕш класс валли / Н.Г.Иванова ҫырса-пухса хатĕрленĕ. – Шупашкар: Чăваш кĕнеке изд-ви, 2014. – 271 с.
7. Тăван литература: вӗренӳпе вулав кӗнеки. 5-мӗш класс валли / Н.Г.Ивановăпа П.Н. Метин ҫырса-пухса хатĕрленĕ. – Шупашкар: Чăваш кĕнеке изд-ви, 2013. – 271 с.

**Интернет ресурссем**

http://old-obrazov.cap.ru/sitemap.aspx?id=1187635

http://nasledie.nbchr.ru/nasledie/yazyk/chavash-chelkhine/